二蔡陪輔展晤二帖贊
作者：岳珂
朝代：宋

paragraphs: 王氏之鬻他帖也，有紙繅其間。
予見其粉墨闌珊，既磨而殘。
而考其氏名，輒長愾而永歎。
曰予聞之叢談，是與忠惠者若是班乎。
今驗其字體，則豪放而具骨力，激越而競波瀾。
使名節足以齊馳，亦何羨乎二難。
然而所立所趨，其視忠惠，何啻汙池之于泰山。
故雖鬻駔尚得而唾棄之，世之以藝稱者，斯亦足以觀矣。